題吳參議達觀齋
作者：袁燮
朝代：宋

paragraphs: 朱公胸次清絕塵，吳公當日心相親。
風流藴藉接前輩，寥寥斯世能幾人。
達觀名齋深有意，欲把前修相警厲。
只今吳公德彌劭，始信磨礱成偉器。
古人心廣體亦胖，紛紛世俗爭豪端。
己私未克欲求道，窺見一二皆童觀。
達人大觀觀底事，天地爲物原不貳。
癢疴疾痛皆吾身，彼我胡爲分賤貴。
達觀主人心地明，分符贊幕無虧成。
每言此身非我有，年來直欲非死生。
白髮紅顔難老態，福祿方隆殊未艾。
願君善保千金軀，歸覲紫宸鏘劍佩。